**Instructiuni privind evaluarea animalelor strict protejate 2017**

Având în vedere atribuţiile ce revin autorităţii publice centrale pentru protecţia mediului şi silvicultură în realizarea studiilor speciale de evaluare a stării resurselor biologice din flora şi fauna sălbatică ce se exploatează şi se valorifică în diferite scopuri economice şi sociale, în baza art. 19 din Legea nr. 407/2006 a vânătorii şi protecţiei fondului cinegetic cu modificările şi completările legii 149/2015, vă rugăm să întreprindeţi demersurile necesare desfăşurării în condiţii optime a lucrării de evaluare a efectivelor pentru speciile de animale sălbatice strict protejate, respectiv: urs brun, lup, râs şi pisică sălbatică.

În scopul realizării studiului, acţiunea de monitorizare si evaluare a speciilor menţionate se va realiza după următoarea metodologie:

1. Agentiile pentru Protectia Mediului impreuna cu Gestionarii fondurilor cinegetice vor realiza în cel mai scurt timp posibil programarea acţiunilor de evaluare a efectivelor de urs, lup, râs şi pisică sălbatică pentru anul 2017, la nivel de județ, in conformitate cu prevederile prezentei instructiuni si o vor transmite spre validare catre Departamentul Biodiversitate al Ministerului Mediului. Agenţiile pentru Protecţia Mediului vor întreprinde măsuri de mediatizare a acţiunilor de evaluare a efectivelor de urs, lup, râs şi pisică sălbatică, în sensul asigurării unei transparenţe totale a acestor acţiuni şi informării corecte a publicului.
2. Gestionarii fondurilor cinegetice, separat sau împreună cu reprezentanţi ai Agenţiilor pentru Protecţia Mediului, Universității Transilvania Brașov – Facultatea de Silvicultură şi Exploatări Forestiere, Fundației Carpați şi Comisariatelor teritoriale ale Gărzii Naţionale de Mediu vor participa la acţiunea de evaluare în teren. La aceste echipe mixte pot participa şi reprezentanţi ai institutelor de cercetare, universităţi, ONG-uri (cu implicare directă în domeniul biodiversității) cu anunțarea prealabilă a organizatorilor acțiunilor de evaluare. Agenţiile pentru Protecţia Mediului vor face cunoscută la nivel teritorial programarea acţiunilor de evaluare a efectivelor de urs, râs, lup, pisică sălbatică şi vor solicita participarea la aceaste activităţi a institutelor de cercetare, universităţi, ONG-uri cu implicare directă în domeniul biodiversității. Acolo unde fondurile cinegetice se suprapun peste arii naturale protejate la evaluare pot participa și administratorii ariilor naturale protejate. Colectarea datelor de prezență din teren se va face și separat pentru suprafețele fondurilor cinegetice care se suprapun peste ariile naturale protejate acolo unde suprafețele fondurilor cinegetice sunt suprapuse peste parcuri naționale și/sau zone de protecție integrală din parcurile naturale.
3. Colectarea datelor de prezențe a exemplarelor de carnivore mari se vor realiza pe fonduri cinegetice, iar centralizarea acestora se va realiza pe fonduri cinegetice şi pe gestionari, iar APM-urile centraliza datele la nivel de judeţ. Subunităţile Regiei Naţionale a Pădurilor (RNP) vor înainta câte un exemplar al centralizatoarelor la RNP - Romsilva pentru analiză şi observaţii.
4. Pentru a se evita dubla înregistrare, analiza datelor de prezență rezultate din fişele de observaţii colectate din teren şi centralizatoarele alcătuite la nivel de fond cinegetic, se va face cu toţi gestionarii, la nivel de judeţ
5. Datele, la nivel de fond cinegetic şi gestionar, vor fi prezentate la nivel de judeţ Agenţiilor de Protecţia Mediului, pe hârtie şi în format electronic, până la data de

**20 mai 2017**.

1. Situaţiile centralizate la nivel de judeţ, analizate de Agenţiile de Protecţia Mediului vor fi transmise la Agenţia Naţională pentru Protecţia Mediului. Agenţia Naţională pentru Protecţia Mediului va transmite datele centralizate pe judeţe către Ministerul Mediului, Direcția Biodiversitate, pe hârtie şi în format electronic, până la data de **01.06.2017** (date de contact: nicolae.manta@mmediu.ro).
2. Odată cu centralizările datelor pe judeţ se vor face propuneri de plafon maxim de intervenţie pentru speciile urs, lup, râs şi pisică sălbatică pe fonduri cinegetice şi gestionari, după modelul anexelor 3 si 4. Totodată, gestionarii vor completa și anexa 7, prin care vor justifica propunerile făcute.
3. Propunerile de plafon maxim de intervenţie vor avea la bază nivelul pagubelor și conflictelor înregistrate, situaţia efectivelor reale comparative cu cele optime, tendinţa şi structura populaţiei.
4. La fiecare recoltare a unui exemplar se vor face măsurătorile şi se vor recolta probe, care se vor conserva în condiţii optime și se vor trimite la autoritatea CITES din România (Insitutul Național de Cercetare Dezvoltare în Silvicultură – SCDEP Brașov (fostul ICAS Brașov)), la adresa loc. Brașov, Str. Cloșca, nr. 13, în vederea analizei şi realizării unor estimări calitative, iar datele completate după modelul din anexa 6 se vor transmite la sfârşitul fiecărei luni pe hârtie şi în format electronic (date de contact: nicolae.manta@mmediu.ro).
5. Toate datele care reflectă prezența carnivorelor mari (urs, lup, râs și pisică sălbatică) la nivelul fondurilor cinegetice vor fi integrate într-un studiu de estimare a efectivelor la nivel național și de determinare a nivelului maxim de intervenție în aceste populații.
6. Înregistrarea şi centralizarea datelor din teren se vor face pe următoarele modele pentru:
* fişa de observaţie la carnivore mari (Anexa 1);
* centralizator pe gestionar (Anexa 2);
* centralizatorul efectivelor de urs şi a propunerilor de plafon maxim de intervenţie pentru sezonul următor de vânătoare (Anexa 3);
* centralizatorul efectivelor de râs, lup, pisică sălbatică şi a propunerilor de plafon maxim de intervenţie pentru sezonul următor de vânătoare (Anexa 4);
* centralizatorul exemplarelor de carnivore recoltate (Anexa 5).

În cazul în care datele solicitate nu vor fi transmise până la data de **20.05.2017**, aceasta va atrage după sine neacordarea nivelului maxim de intervenție pentru speciile care fac obiectul instrucțiunilor pe fondurile cinegetice respective.

**MINISTRU**

**DIRECȚIA GENERALĂ PĂDURI**

**DIRECTOR**

**Ilie MIHALACHE**

**DIRECŢIA PĂDURI ȘI DEZVOLTARE FORESTIERĂ**

**Director**

**Dan ACHIM**

**DIRECȚIA MANAGEMENTUL RESURSELOR CINEGETICE**

**Director**

**Daniel DICU**

**DIRECŢIA BIODIVERSITATE**

**Director**

**Adi CROITORU**

Întocmit: Nicolae Manta, consilier